కిరణ్ ప్రభ

**కిరణ్‌ప్రభ** గా తెలుగు సాహితీ లోకానికి పరిచితులైన పాతూరి ప్రభాకరరావు రచయిత, కవి, కౌముది అంతర్జాల పత్రిక స్థాపక సంపాదకులు, పరిశోధనాధారిత వాక్చిత్రాల (రీసెర్చ్ బేస్డ్ టాక్ షోస్) ప్రయోక్త,   

కిరణ్‌ప్రభ నాలుగు దశాబ్దాల క్రిందటే 'ఫోటో కవిత' అనే సరికొత్త సాహితీప్రక్రియకు శ్రీకారం చుట్టారు. ఇంతవరకూ ఐదారు వందల ఫోటో కవితలు రాశారు. 1984-1995 మధ్యకాలంలో వీరి ఫోటోకవితలు ఆంధ్రదేశంలోని అన్ని ప్రముఖపత్రికల్లో ప్రచురితమౌతుండేవి. గత మూడు దశాబ్దాలుగా అమెరికాలో స్థిరపడ్డారు. సాంకేతికరంగంలో పనిచేస్తున్నా తన సాహితీ సేవను అవిశ్రాంతంగా కొనసాగిస్తూనే ఉన్నారు. సిలికానాంధ్ర స్థాపక సభ్యులు, 'సుజనరంజని' అంతర్జాల మాసపత్రికను స్థాపించి మూడు సంవత్సరాల పాటు కొనసాగించారు. 2007 జనవరి నుంచి 'కౌముది' అంతర్జాల మాసపత్రికను ప్రారంభించారు. 230 నెలలుగా క్రమం తప్పకుండా ప్రతినెలా సుమారు 400 పేజీలతో, కౌముదిని వెలువరిస్తున్నారు. తెలుగుసాహితీ లోకంలో లబ్దప్రతిష్ఠులైన రచయితలందరితో పాటు, వర్ణమాన రచయితలకూ కౌముది వేదికగా ఉంటోంది. 2009 సంవత్సరం నుండీ కిరణ్‌ప్రభ వివిధ రేడియో స్టేషన్ల ద్వారా ప్రసారం చేస్తున్న పరిశోధనాధారిత ప్రసంగాలు (రిసెర్చ్ బేస్డ్ ఆడియో టాక్ షోస్) అంతర్జాలంలో ఒక సంచలనం అని చెప్పుకోవచ్చు. సాహితీ ప్రముఖుల జీవితాలు, సాహిత్య విశ్లేషణ, పుస్తక పరిచయాలు, స్ఫూర్తిదాయకమైన ప్రముఖుల జీవిత కథలు, సినీప్రముఖుల జీవన ప్రస్థానాలు, మంచి సినిమాల విశేషాలు. ఇలా అనేక అంశాల మీద కిరణ్‌ప్రభ ప్రసంగాలు 1700 వరకూ యుట్యూబ్లో అందుబాటులో ఉన్నాయి. వీటిని ఇంతవరకూ మిలియన్ల శ్రోతలు వినడం ఒక రికార్డు. క్రమం తప్పకుండా ఈ టాక్-షోల సంఖ్య పెరుగుతూనే ఉంది.

## బాల్యం, విద్యాభ్యాసం
కిరణ్‌ప్రభ కృష్ణా జిల్లా, దివిసీమలో మచిలీపట్నంకు 30 కి.మీ దూరంలో ఉన్న పాపవినాశనం అనే పల్లెటూరులో, వ్యవసాయాధారిత మధ్య తరగతి కుటుంబంలో నవంబర్ 21 న జన్మించారు. నాన్న పూర్ణచంద్రరావు, అమ్మ వెంకటసుబ్బమ్మ. ఐదో తరగతి వరకూ ఊళ్ళోనే వారి విద్యాభ్యాసం కొనసాగింది. తెలుగు టాకీ సినిమా మొదలైన రోజుల్లో సినీ నటుడిగా, గాయకుడిగా, రచయితగా పేరు తెచ్చుకున్న దైతా గోపాలంగారిదీ ఈ ఊరే. విశాఖపట్నం ఆంధ్ర విశ్వవిద్యాలయంలో ఎమ్మెస్సీ (టెక్) (1974-1977) ఎలెక్ట్రానిక్స్ చదువుకున్నారు.

## వృత్తి జీవితం
కిరణ్‌ప్రభ గారి వృత్తి జీవితం 1979 లో హైదరాబాదు ఇ.సి.ఐ.ఎల్.(Electronics Corporation of India Limited) సాఫ్ట్‌వేర్ ఇంజినీర్ గా మొదలైంది. ఇ.సి.ఐ.ఎల్. లో బ్యాంకింగ్, ఇన్సూరెన్స్, విశ్వవిద్యాలయాలు, పెన్షన్ చెల్లింపు వ్యవస్థలు వంటి రంగాల్లో సాఫ్ట్‌వేర్ అభివృద్ధి ప్రాజెక్టులపై ప్రధానంగా పనిచేశారు. 1996లో అమెరికాకు వెళ్లి సిస్కో(Cisco), జనరల్ ఎలక్ట్రిక్ (General Electric) వంటి కంపెనీలలో పనిచేశారు. 1997 నుండి 2023 వరకు సోలిక్స్ సిస్టమ్స్ ఇమాజియా ఇన్ (Solix Systems, Emagia Inc), ఆడాటెక్స్(Audatex), పెల్కో బై ష్నైడర్ ఎలక్ట్రిక్ (Pelco by Schneider Electric), వర్క్ డే (Workday) వంటి అమెరికా సంస్థల్లో సీనియర్ మేనేజ్మెంట్ పదవుల్లో పనిచేశారు.

## తొలి రచనలు
శాతవాహనుల కాలం నాటి ఆంధ్రుల రాజధాని శ్రీకాకుళం, పాపవినాశనం ఊరుకు కిలోమీటరు దూరంలోనే ఉండేది. ఇక్కడి ఆంధ్రమహావిష్ణువు దేవాలయంలోనే శ్రీకృష్ణదేవరాయలు తన ఆముక్తమాల్యద కావ్యానికి శ్రీకారం చుట్టాడని చరిత్ర చెబుతోంది. ఆ దేవాలయానికి పక్కన హైస్కూల్లోనే కిరణ్‌ప్రభ గారు చదువుకున్నారు. అప్పుడే అక్కడి గ్రంథాలయంతో ఆయనకి పరిచయం ఏర్పడింది. రవీంద్రనాథ్ టాగోర్, శరత్, ప్రేమచంద్, కొమ్మూరి వేణుగోపాలరావు గార్ల నవలలన్నీ చదివే అవకాశం దొరికింది. ఆరు, ఏడు తరగతులు చదివే రోజుల్లోనే దాదాపు దాదాపు 200 పుస్తకాలు చదివేసారు.

హైస్కూల్లో ఉండగానే రచనల పట్ల మక్కువ ఏర్పడింది. పదో తరగతి అయ్యాక మచిలీపట్నం హిందూ కాలేజీలో చేరారు. అప్పటినుంచీ క్లాసు పుస్తకాలతో బాటు బాగా కవిత్వం చదవడం, రాయడం కొనసాగించారు. శ్రీశ్రీగారి షష్టిపూర్తి సందర్భంగా విశాఖపట్నం విద్యార్థులు విడుదల చేసిన కరపత్రాన్ని ఓ సినీ పత్రిక ప్రచురించి, ఆ సందేశం ఆధారంగా కవితలూ, గేయాలూ రాసి పంపాలని ఆహ్వానించింది. అలా 15 ఏళ్ళ వయసులో కవితలు రాయడం ప్రారంభించారు. ఆయన పంపిన కవితలన్నీ వాళ్ళు ప్రచురించేవారు. అలా ఒక 30-40 విప్లవ కవితలు ఆ పత్రికలో అచ్చయ్యాయి.

## 'కిరణ్‌ప్రభ'కు ప్రేరణ
కిరణ్‌ప్రభ గారు బి.ఎస్సీ. చదివే రోజుల్లో సాహిత్య కార్యక్రమాల్లో ఎక్కువగా పాల్గొనేవారు, స్థానికంగా ఉన్న 'ఆంధ్ర సారస్వత సమితి' కార్యవర్గంలో విద్యార్థి కార్యకర్తగా ఉండేవారు. ఆ రోజుల్లోనే శరత్ బాబు నవల 'చరిత్ర హీన్' లోని కిరణ్మయి పాత్ర ప్రభావంతో కిరణ్‌ప్రభ అనే కలం పేరు పెట్టుకున్నారు. మహాప్రస్థానం, అమృతం కురిసిన రాత్రి, చివరకు మిగిలేది ఆయనకి చాలా ఇష్టమైన పుస్తకాలు.

## ఫోటో కవిత
ఆంధ్ర విశ్వవిద్యాలయంలో చదువుకుంటున్న సమయంలో విశాఖపట్నం ఈనాడు దినపత్రికలో కొత్తపాళీ శీర్షిక క్రింద ఆయన కవితలు వచ్చాయి. యూనివర్శిటీలో ఉండగా సైన్సు కాలేజీ మేగజైన్ ఎడిటర్‌గా, కాలేజీ హాస్టల్స్ కి లిటరరీ అండ్ కల్చరల్ సెక్రటరీగా, సౌత్ కేంపస్ డ్రమెటిక్ అసోసియేషన్ సెక్రటరీగా, ఫిజిక్స్ డిపార్ట్మెంట్ స్టూడెంట్ ప్రెసిడెంట్ గా పనిచేశారు. హాస్టల్ కల్చరల్ సెక్రటరీగా ఉన్నప్పుడే 1976 చివరలో 'కౌముది' పేరుతో లిఖిత మాసపత్రికని ప్రారంభించారు. హైదరాబాదు ఇ.సి.ఐ.ఎల్. లో పని చేస్తున్నప్పుడు ప్రకాష్, కె.కె., జి.జనార్ధన రావు అనే ఫోటోగ్రాఫర్ మిత్రుల ప్రత్యేకమైన ఫోటోలకి కవితలు రాస్తూ ఉండేవారు. ఆ ఫోటో కవితలు 'పల్లకి' సంస్థ నుంచే వెలువడిన స్రవంతిలోనూ, 'మయూరి', 'వారం-వారం', ఆంధ్రజ్యోతి, ఆంధ్రపత్రిక, ఆంధ్రప్రభ, రచన పత్రికల్లో ప్రచురింపబడ్డాయి.

## కౌముది ప్రస్థానం
కిరణ్‌ప్రభ గారు 'సిలికానాంధ్ర' వ్యవస్థాపక సభ్యునిగా 2001 నుండి ఐదేళ్ళపాటు సాహిత్య కార్యక్రమాలన్నింటికీ సారథ్యం వహించారు. 2004 జనవరిలో స్వీయ సంపాదకత్వంలో 'సుజన రంజని' అనే వెబ్ మాసపత్రికను మూడేళ్ళు కొనసాగించారు.

2007 జనవరి నుంచి సొంతంగా 'కౌముది' వెబ్ మాసపత్రిక ప్రారంభించారు. 2025 డిసెంబరు నాటికి 'కౌముది' 19 సంవత్సరాలు పూర్తి చేసుకుంది. దాదాపు 400 పేజీల సంచికగా ప్రతి నెలా కౌముది వెలువడుతోంది. 'కౌముది' మాసపత్రిక'లోని అనేక ఆకర్షణల్లో ఇంకొకటి - కౌముది గ్రంథాలయం, కౌముదిలో ప్రచురితమైన రచనలను అందమైన కవర్ పేజీలతో సహా ఇ-బుక్స్ గా తీర్చిదిద్ది గ్రంథాలయంలో అప్లోడ్ చేస్తున్నారు. ఇంతవరకూ ఇందులో దాదాపు 220 పైగా పుస్తకాలు పాఠకులకు ఉచితంగా లభిస్తున్నాయి. ఎంతో మంది ప్రముఖ రచయితల కథలు, కవితలు, ధారావాహికలు, వ్యాసాలు, కార్టూన్లు, పుస్తక సమీక్షలతో గత 19 సంవత్సరాలుగా **కౌముది పత్రిక** పాఠకులను అలరిస్తోంది.

## టాక్ షోల ప్రస్థానం
2009 లో మిత్రుడు రఘు మల్లాది గారి ద్వారా తొలిసారిగా కిరణ్‌ప్రభ కాలిఫోర్నియా సిలికాన్ వేలీ లోని ప్రవాసవాణి రేడియోలో ప్రసంగించారు. తరువాత నాలుగు సంవత్సరాల పాటు తెలుగు-వన్ రేడియోలో, అలాగే బే ఏరియాలోని 'విరిజల్లు'లో కేవలం సినిమాల గురించి కాకుండా, స్ఫూర్తిదాయకమైన వ్యక్తుల గురించి కార్యక్రమాలు చేశారు. వాటిని యూట్యూబ్‌లో పెట్టడం ద్వారా ఎక్కువ మందిని ప్రభావితం చేస్తుందని గమనించి మరింత నిర్మాణాత్మకంగా, స్ఫూర్తినిచ్చే, సానుకూల ప్రభావాన్ని కలిగించే అంశాలను ఎంచుకుంటూ, మరింత లోతుగా పరిశోధిస్తూ గత 16 సంవత్సరాలుగా ప్రసంగాల (టాక్ షోల) ప్రస్థానం కొనసాగిస్తున్నారు.  ఇప్పటిదాకా దాదాపు 1000 గంటల నిడివిగల 1700 పైగా టాక్ షోలు చేసారు; 700 బయోగ్రఫీలు చెప్పారు. 18 నుంచి 35 సంవత్సరాల వయసు శ్రోతలు ఎక్కువగా ఈ కార్యక్రమాలను వింటూ స్ఫూర్తి, విజ్ఞానం పొందుతున్నారు. కొందరు ఉపాధ్యాయులు తమ బడిలో పిల్లలకి ఈ ప్రసంగాలు పాఠాలుగా వినిపిస్తున్నారు. ఎన్ని పుస్తకాలు చదివినా దొరకని విజ్ఞానం ఒక టాక్ షో వినడం వల్ల దొరుకుతుండడంతో సివిల్ సర్వీసెస్ వంటి పరీక్షలకు సిద్ధమవుతున్న విద్యార్థులు కూడా ఈ టాక్ షోలకి ఆకర్షితులవుతున్నారు. ఆరోగ్య సమస్యలు ఉన్నవారు, మానసిక ఒత్తిడిలో ఉన్నవారు ఈ టాక్ షోలు వినడం ద్వారా ఉత్తేజం పొందుతున్నారు.
  
2018 లో విడుదలైన మహానటి సినిమాకి కిరణ్‌ప్రభ ప్రసారం చేసిన సావిత్రి గారి గురించిన టాక్ షో నే ప్రేరణ అని దర్శకుడు నాగ్ అశ్విన్ ఒక ఇంటర్వ్యూలో చెప్పారు.

## కుటుంబం
కిరణ్‌ప్రభ గారి శ్రీమతి పేరు కాంతి కిరణ్. **కౌముది** పత్రిక ప్రధానంగా కాంతి కిరణ్ గారు రూపొందిస్తారు. ఇద్దరు అబ్బాయిలు. పెద్దబ్బాయి జీవన్ కిరణ్, సియాటెల్ లోని మైక్రోసాఫ్ట్ సంస్థలో పని చేస్తున్నారు. రెండో అబ్బాయి సుమన్ కిరణ్ దర్శకత్వం వహించిన ఇంకోసారి చిత్రానికి 2009లో ఆంధ్రప్రదేశ్ ప్రభుత్వం నుంచి ఉత్తమ నూతన దర్శకుడిగా నంది పురస్కారం అందుకున్నారు.

## పురస్కారాలు
*2012 లో అమెరికన్ తెలుగు అసోసియేషన్ (ATA), వంశీ ఇంటర్నేషనల్ సంయుక్తంగా అందించిన తెలుగు వెలుగు పురస్కారం
*2015 లో నార్త్ అమెరికా తెలుగు సంఘం (NATA) నుంచి సాహితీ పురస్కారం
*2019 లో తెలుగు అసోసియేషన్ ఆఫ్ నార్త్ టెక్సస్ (TANTEX) నుంచి ఉగాది పురస్కారం
*2022 లో బే ఏరియా తెలుగు అసోసియేషన్ (BATA) నుంచి జీవనసాఫల్య పురస్కారం
*2023 లో వంగూరి ఫౌండేషన్ నుంచి జీవనసాఫల్య పురస్కారం
*2025 లో తెలుగు అసోసియేషన్ నార్త్ అమెరికా (TANA) నుంచి విశిష్ట పురస్కారం
*2025 లో తిరుపతి సూర్యచంద్ర ఫౌండేషన్ నుంచి వాక్చిత్రవిశారద బిరుదు
*2026 లో మూడవ తెలుగు ప్రపంచ మహాసభల్లో పూర్ణకుంభ పురస్కారం

## మూలాలు

## వెలుపలి లంకెలు
* https://www.koumudi.net/
* https://www.youtube.com/@KoumudiKiranprabha
* https://nri2nri.com/meet-and-greet-with-koumudi-kiran-prabha-family-in-singapore/
* https://www.thehindu.com/news/national/andhra-pradesh/the-usa-based-techie-turned-writer-conducts-1300-hours-of-telugu-talk-shows/article68919557.ece
* https://timesofindia.indiatimes.com/city/vijayawada/giving-back-to-society-is-the-only-way-to-live-after-death-kiran-prabha/articleshow/115321223.cms

వర్గం:భారతీయ కవులు
వర్గం:కృష్ణా జిల్లా వ్యక్తులు
వర్గం:ప్రవాసాంధ్రులు